CELEX: 32013R1033
Language: mt
Date: 2013-10-24 00:00:00
Title: Regolament ta’ Implimentazzjoni tal-Kummissjoni (UE) Nru 1033/2013 tal- 24 ta’ Ottubru 2013 li japprova s-sulfat tar-ram pentaidrat bħala sustanza attiva eżistenti għall-użu fil-prodotti bijoċidali għall-prodotti tat-tip 2 Test b’relevanza għaż-ŻEE

25.10.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 283/25
            
         REGOLAMENTTA’ IMPLIMENTAZZJONI TAL-KUMMISSJONI (UE) Nru 1033/2013
   tal-24 ta’ Ottubru 2013
   li japprova s-sulfat tar-ram pentaidrat bħala sustanza attiva eżistenti għall-użu fil-prodotti bijoċidali għall-prodotti tat-tip 2
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u partikolarment it-tielet subparagrafu tal-Artikolu 89(1) tiegħu,
   Billi:
   
               (1)
            
            
               Ir-Regolament tal-Kummissjoni (KE) Nru 1451/2007 (2) jistabbilixxi elenku ta’ sustanzi attivi li għandhom jiġu vvalutati, bil-għan li possibbilment jiġu inklużi fl-Anness I, IA jew IB tad-Direttiva 98/8/KE tal-Parlament Ewropew u tal-Kunsill (3). Dan l-elenku jinkludi s-sulfat tar-ram.
            
         
               (2)
            
            
               Is-sulfat tar-ram ġie evalwat skont l-Artikolu 11(2) tad-Direttiva 98/8/KE biex jintuża għal prodotti tat-tip 2, disinfettanti u prodotti bijoċidali oħra, għal żoni privati u żoni tas-settur tal-kura tas-saħħa pubblika kif iddefinit fl-Anness V ta’ dik id-Direttiva, li tikkorrispondi mal-prodotti tat-tip 2 kif iddefiniti fl-Anness V tar-Regolament (UE) Nru 528/2012.
            
         
               (3)
            
            
               Id-dejta sottomessa għall-għan tal-evalwazzjoni ppermettiet li jinħarġu konklużjonijiet biss dwar ċertu forma ta’ sulfat tar-ram, jiġifieri s-sulfat tar-ram pentaidrat CAS nru 7758-99-8. L-evalwazzjoni ma ppermettietx li jinħarġu konklużjonijiet dwar xi sustanza oħra konformi mad-definizzjoni tas-sulfat tar-ram CAS 7758-99-7 fl-elenku ta’ sustanzi attivi msemmi hawn fuq fir-Regolament (KE) Nru 1451/2007. Għaldaqstant, is-sulfat tar-ram pentaidrat biss għandu jiġi kopert mill-approvazzjoni.
            
         
               (4)
            
            
               Franza nħatret l-Istat Membru Relatur u ressqet ir-rapport tal-awtorità kompetenti, flimkien ma’ rakkomandazzjoni, lill-Kummissjoni fil-5 ta’ April 2011 skont l-Artikolu 14(4) u (6) tar-Regolament (KE) Nru 1451/2007.
            
         
               (5)
            
            
               Ir-rapport tal-awtorità kompetenti ġie rivedut mill-Istati Membri u mill-Kummissjoni. Skont l-Artikolu 15(4) tar-Regolament (KE) Nru 1451/2007, is-sejbiet tal-analiżi ġew inkorporati, fi ħdan il-Kumitat Permanenti dwar il-Prodotti Bijoċidali fis-27 ta’ Settembru 2013, f’rapport ta’ valutazzjoni.
            
         
               (6)
            
            
               Mir-rapport ta’ valutazzjoni jidher li l-prodotti bijoċidali użati għall-prodotti tat-tip 2 u li fihom is-sulfat tar-ram pentaidrat huma mistennija li jissodisfaw ir-rekwiżiti stipulati fl-Artikolu 5 tad-Direttiva 98/8/KE.
            
         
               (7)
            
            
               Għaldaqstant huwa xieraq li s-sulfat tar-ram pentaidrat jiġi approvat għall-użu fil-prodotti bijoċidali għall-prodotti tat-tip 2.
            
         
               (8)
            
            
               Billi l-evalwazzjoni ma indirizzatx in-nanomaterjali, l-approvazzjoni ma għandhiex tkopri tali materjali skont l-Artikolu 4(4) tar-Regolament (UE) Nru 528/2012.
            
         
               (9)
            
            
               Għandu jitħalla jgħaddi perjodu ta’ żmien raġonevoli qabel tiġi approvata sustanza attiva, sabiex l-Istati Membri, il-partijiet interessati, u fejn xieraq il-Kummissjoni, iħejju rwieħhom biex jissodisfaw ir-rekwiżiti l-ġodda li jirriżultaw.
            
         
               (10)
            
            
               Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Prodotti Bijoċidali,
            
         ADOTTAT DAN IR-REGOLAMENT:
   Artikolu 1
   Is-sulfat tar-ram pentaidrat għandu jiġi approvat bħala sustanza attiva biex jintuża fi prodotti bijoċidali għal prodott tat-tip 2, soġġett għall-ispeċifikazzjonijiet u l-kundizzjonijiet stabbiliti fl-Anness.
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-24 ta’ Ottubru 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 167, 27.6.2012, p. 1.
   
      (2)  Ir-Regolament tal-Kummissjoni (KE) Nru 1451/2007 tal-4 ta’ Diċembru 2007 dwar it-tieni fażi tal-programm ta’ ħidma ta’ 10 snin li ssir referenza għalih fl-Artikolu 16(2) tad-Direttiva 98/8/KE ta-Parlament Ewropew u tal-Kunsill dwar it-tqegħid fis-suq ta’ prodotti bijoċidali (ĠU L 325, 11.12.2007, p. 3).
   
      (3)  Id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq ta’ prodotti bijoċidali (ĠU L 123, 24.4.1998, p. 1).
   
      ANNESS
      
                  Isem Komuni
               
               
                  Isem tal-IUPAC
                  Numri ta’ Identifikazzjoni
               
               
                  Grad minimu tal-purezza tas-sustanza attiva (1)
                  
               
               
                  Data tal-approvazzjoni
               
               
                  Data ta’ Skadenza tal-approvazzjoni
               
               
                  Tip ta’ prodott
               
               
                  Kundizzjonijiet speċifiċi (2)
                  
               
            
                  Sulfat tar-ram pentaidrat
               
               
                  Isem IUPAC: Sulfat tar-ram pentaidrat
                  Nru tal-KE: 231-847-6 (3)
                  
                  Nru tal-CAS: 7758-99-8
               
               
                  999  g/kg
               
               
                  L-1 ta’ Lulju 2015
               
               
                  It-30 ta’ Ġunju 2025
               
               
                  2
               
               
                  Il-valutazzjoni tal-prodott għandha tagħti attenzjoni partikolari lill-esponimenti, ir-riskji u l-effikaċja marbuta ma’ kull użu kopert minn applikazzjoni għall-awtorizzazzjoni, iżda mhux indirizzat fil-valutazzjoni tar-riskju tas-sustanza attiva fil-livell tal-Unjoni.
                  L-awtorizzazzjonijiet huma soġġetti għall-kundizzjoniji li ġejja:
                  Għandhom jiġu stabbiliti proċeduri operattivi sikuri u miżuri organizzativi adegwati għall-utenti industrijali jew professjonali. Fejn l-esponiment ma jistax jitnaqqas għal livelli aċċettabbli b’mezzi oħra, il-prodotti għandhom jintużaw b’tagħmir personali protettiv xieraq.
               
            
         (1)  Il-purezza indikata f’din il-kolonna kienet il-grad minimu ta’ purezza tas-sustanza attiva użata għall-evalwazzjoni li saret skont l-Artikolu 8 tar-Regolament (UE) Nru 528/2012. Is-sustanza attiva fil-prodott imqiegħed fis-suq tista’ tkun ta’ purezza ugwali jew differenti, jekk tkun ġiet ippruvata teknikament ekwivalenti għas-sustanza attiva evalwata.
      
         (2)  Għall-implimentazzjoni tal-prinċipji komuni tal-Anness VI tar-Regolament (UE) Nru 528/2012, il-kontenut u l-konklużjonijiet ta’ rapporti ta’ valutazzjoni huma disponibbli fuq is-sit tal-Kummissjoni: http://ec.europa.eu/comm/environment/biocides/index.htm
      
         (3)  Is-sulfat tar-ram pentaidrat biss għandu jiġi kkunsidrat skont dan in-numru KE.